Rabada klim vier ranglysplekkeKagiso Rabada. Foto: Rodger Bosch/AFP. Kagiso Rabada se agt paaltjies in die eerste toets teen Australië op die Gabba-krieketveld het gesorg dat hy vier ranglysplekke op die Internasionale Krieketraad (IKR) se amptelike ranglys vir toetsboulers geklim het. Die vurige Suid-Afrikaanse bouler beklee nou die derde plek op dié lys. Tog glimlag die Aussies steeds groot. Pat Cummins is die wêreld se voorste bouler, terwyl Marnus Labuschagne ook op die heel boonste trappie van die kolwersranglys staan. In Labuschagne, Steve Smith en Travis Head spog Australië met drie van die voorste vyf kolwers op die internasionale toetsverhoog. Head het danksy sy briljante 92 lopies op die Gabba-mamba ook ŉ hele paar ranglysspronge gemaak en die 28-jarige speler is nou die vierde beste kolwer ter wêreld.